  Майя Бывальцева Удмуртиын «Опорный план дорожной деятельности» элькун программая Алнаш но Граз ёросъёсын кык сюрес люкетъёсты тупатъянэз йылпумъязы. Со сярысь элькунысь тӧролэн но кивалтэтлэн пресс-службазы ивортэ. Алнаш – Туймыйыл (Удмуртский Тоймобаш) сюреслэсь 5,5 иськемзэ векчиятэм изэн но луоё кӧльыен шобыртыса выльдӥзы. Со сяна, ву кошкон гумыосты сузязы, сюрес урдсысь канаваосты муромытӥзы. Туймыйыл – 1 сюрс 500 улӥсен гурт поселенилэн центрез. Гуртысь школае быдэс поселениысь пиналъёс ветло. Выльдэм сюресэтӥ школа маршрут ортче. Озьы ик Глаз ёросысь Глазкар – Понино – Зотово сюреслэсь люкетсэ тупатъян ужъёсты йылпумъязы. Отын Золатри гурт дорысен Пудвай гуртозь 4 иськем пала сюресэз выльдӥзы. Туннэ Золтариын 500 пала улӥсез. Озьы ик шаертодонъя «Истоки» музей ужа, арлы быдэ отчы 5 сюрслэсь трос адями вуылэ. Та дыре элькун программая 11 сюресъёс вылын ужъёс азьланьтӥсько на: - Гозек – Ӟуч Пычас; - Тыло – Узи; - Кез – Кулига – Карсовай; - Балезино – Сергино; - (Эгра – Сьӧлта – Сюмси – Киров улосвыллэн гожез) – Гури – Ӟатча (2 люкет); - Якшур-Бӧдья – Красногорск; - (Ижкар – Сарапул) – Сизьгурт; - Выли Эгра – Мишкино – Татарстанлэн гожез; - Гыбдан – Ӟуч Кусо; - «Эгра – Глазкар) – Андрейшур. Матысь дыре Дэбес ёросын Дэбес – Уйвай сюрес вылэ потыны чаклало, отын 3 иськемез тупатъялозы. Та дыре элькун программая куать объектъёсын ужъёсты быдэстӥзы ни: Алнаш – Туймыйыл, Сарапул – Вылӥ Бугрыш, Первомайской – Черепановка, (Эгра – Сьӧлта – Сюмси – Киров улосвыллэн гожез) – Кӧпка – Удгурт, Чумой - Узырмон, Глазкар – Понино – Зотово. Таяз арын 28 сюрес люкетъёсты выльдыны чакламын, оглом 131,5 иськем мында.  Тегъёс: Авто Удмуртия сюресъёс гуртсюресъёс тупатъянужъёс Алнаш  